Ordinas Už nuopelnus Tėvynei

Ordinas „Už nuopelnus Tėvynei“ () – ordinas, Rusijos Federacijos valstybinis apdovanojimas, kuriuo apdovanojami Rusijos piliečiai už ypatingus nuopelnus Rusijos valstybei.

Ordinas įsteigtas 1994 m. kovo 2 d. Iki 1998 m., kai buvo įsteigtas Šv. apaštalo Andrejaus ordinas, ordinas „Už nuopelnus Tėvynei“ buvo aukščiausias Rusijos Federacijos ordinas.

Ordino statutas 
 Ordinu apdovanojami Rusijos piliečiai už ypatingus nuopelnus valstybei, susijusius su Rusijos valstybingumo stiprinimu, pasiekimais darbe, taikos, tautų draugystės ir bendradarbiavimo stiprinimu, už žymų indėlį Rusijos gynybinės galios stiprinime.
 Ordinas turi 4 laipsnius, iš kurių aukščiausias yra I laipsnio ordinas:
 I laipsnio ordinas „Už nuopelnus Tėvynei“. Kavalierius gauna ordino ženklą ir ordino žvaigždę.
 II laipsnio ordinas „Už nuopelnus Tėvynei“. Kavalierius gauna ordino ženklą ir ordino žvaigždę.
 III laipsnio ordinas „Už nuopelnus Tėvynei“. Kavalierius gauna ordino ženklą.
 IV laipsnio ordinas „Už nuopelnus Tėvynei“. Kavalierius gauna ordino ženklą.
 Ordinu apdovanojama nuosekliai. Aukštesnio laipsnio ordiną gali gauti tik tie, kurių jau turi žemesnio laipsnio ordiną. Asmenys, pristatomi gauti IV laipsnio ordiną, jau turi turėti ordino „Už nuopelnus Tėvynei“ I laipsnio medalį.
 Už naujus nuopelnus apdovanojami asmenys gali gauti ordiną „Už nuopelnus Tėvynei“ negavę šio ordino medalio, jei jie apdovanoti Rusijos Federacijos didvyrio ar Tarybų Sąjungos didvyrio vardais, Socialistinio darbo didvyrio vardu, apdovanoti kitais ordinais, pasižymėjimo ženklu „Už nepriekaištingą tarnybą“ ar apdovanoti garbės vardais.

 Kariškiai už pasižymėjimą koviniuose veiksmuose apdovanojami ordinu „Už nuopelnus Tėvynei“ su kalavijais.
 I laipsnio ordino„Už nuopelnus Tėvynei“ ženklas tvirtinamas prie perpetinės juostos, einančios per dešinį petį.
 I ir II laipsnių ordinų „Už nuopelnus Tėvynei“ žvaigždės prisegamos kairėje krūtinės pusėje, kairiau kitų ordinų, po ordinų juostelėmis, po Šv. apaštalo Andrejaus ordino žvaigžde.
 II ir III laipsnių ordinų „Už nuopelnus Tėvynei“ ženklai nešiojami ant kaklo juostos.
 IV laipsnio ordino „Už nuopelnus Tėvynei“ ženklas turi plokštelę su juosta ir nešiojamas kairėje krūtinės pusėje prieš kitus ordinus ir medalius.
 Apdovanotieji aukštesniais šio ordino laipsniais žemesniųjų laipsnių ordinų ženklų ar ordino medalio nenešioja (nešioja tik aukščiausio laipsnio ordino „Už nuopelnus Tėvynei“ ženklą ar žvaigždę. Išimtis – žemesnių laipsnių ordinai „Už nuopelnus Tėvynei“ ar šio ordino medaliai su kalavijais.
 Nešiojant ordinų juosteles ordino „Už nuopelnus Tėvynei“ juostelė segima aukščiau už kitų ordinų juosteles, bet po Šv. apaštalo Andrejaus ordino juostelės. Nešiojama tik aukščiausio laipsnio ordino „Už nuopelnus Tėvynei“ juostelė.

Rusijos ordinų hierarchijoje vyresnis už I laipsnio ordiną „Už nuopelnus Tėvynei“ ordinas yra Šv. Georgijaus ordinas, o jaunesnis už IV laipsnio ordiną „Už nuopelnus Tėvynei“ yra Vyriškumo ordinas.

Ordino ženklų aprašas 
I ir II laipsnio ordinai „Už nuopelnus Tėvynei“ turi ordino ženklą ir ordino žvaigždę, o III irIV laipsnio ordinai – tik ordino ženklą.
Ordino juosta – raudono šilko muaro.

I laipsnio ordinas

I laipsnio ordino ženklas 

Ženklas iš paauksuoto sidabro. Tai kryžius vienodo ilgio platėjančiais galais, kurio priekinė pusė padengta rubino spalvos emaliu. Kryžiaus pakraščiai apkraštuoti siauru borteliu. Ant kryžiaus centro uždėtas valstybinis Rusijos herbas – dvigalvis erelis. Antroje ženklo pusėje – apvalus medalionas, kurio pakraščiu eina užrašas su ordino devizu Польза, честь и слава (Polza, čest' i slava 'Nauda, garbė ir šlovė'). Medalio centre – įrašas 1994 (ordino įkūrimo metai). Medaliono apačioje – lauro šakelių atvaizdas. Apatiniame kryžiaus gale – ordino ženklo numeris.
Ženklo skersmuo – 60 mm.

Ordino ženklas prisegamas prie 100 mm skersmens ordino juostos.

I laipsnio ordino žvaigždė 
Ordino žvaigždė yra aštuonkampė, sidabrinė, su briaunotais poliruotais spinduliais. Žvaigždės centre – apvalus sidabrinis medalionas su reljefiniu paauksuotu Rusijos valstybės herbo atvaizdu. Medaliono pakraščiais eina raudona emaliuota juosta su sidabriniais krašteliais, kurioje yra ordino devizas „Nauda, garbė ir šlovė“ bei lauro šakelės.
Ordino žvaigždės skersmuo per priešingus spindulius – 82 mm.

II laipsnio ordinas 

Ordino ženklas atrodo kaip ir I laipsnio ženklas, bet mažesnis (skersmuo 50 mm, o ne 60 mm). Ženklas tvirtinamas prie 45 mm pločio ordino juostos.
Ordino žvaigždė atrodo taip pat, tik mažesnė (skersmuo per priešingus spindulius 72 mm, o ne 82 mm).

III laipsnio ordinas 

Ordino ženklas toks pat ir tokio paties dydžio kaip ir II laipsnio, bet tvirtinamas prie 24 mm pločio ordino juostos.
Šio laipsnio ordinas žvaigždės neturi.

IV laipsnio ordinas 

Ordino ženklas toks pat kaip ir aukštesnių laipsnių, bet mažesnis (skersmuo 40 mm). Ausele ir grandele tvirtinamas prie penkiakampės plokštelės, aptrauktos 24 mm pločio ordino juosta.
Šio laipsnio ordinas žvaigždės neturi.

Ordino variantai už kovinius nuopelnus 
Ordino variantai, suteikiami už nuopelnus koviniuose veiksmuose, turi sukryžiuotus paauksuotus kalavijus. Sukryžiuotų kalavijų atvaizdas grandelėmis tvirtinamas tarp ordino ženklo ir plokštelės ar kaspino. Kalavijų ilgis – 28 mm, geležtės plotis – 3 mm.

Mažasis ženkliukas 
I ir II laipsnio ordinų juostelės centre turi miniatiūrinį sidabrinį ženkliuką.

Nuorodos 

 Орден „За заслуги перед Отечеством“ 

Rusijos valstybiniai apdovanojimai